জীবনানন্দের আদি পিতৃপুরুষের নাম বলরাম দাসগুপ্ত। পিতামহ সর্বানন্দ দাসগুপ্তের নিবাস ছিল মুন্সিগঞ্জের গাউপাড়া গ্রামে, সর্বানন্দ বরিশালে কলেক্টরি দপ্তরে চাকরির সুবাদে সেখানেই ভাড়াবাড়িতে থিতু হন। পরিবারে তিনিই প্রথম সস্ত্রীক ব্রাহ্মধর্ম গ্রহণ করেন। সর্বানন্দ’র পুত্ররা প্রতিষ্ঠিত হলে বরিশালের বগুড়া রোডে প্রায় ছয় বিঘা জমির উপর নিজেদের বসত গড়ে তোলেন, ১৯০৭ সালে পিতার নামানুসারে এর নাম দেন- ‘সর্বানন্দভবন।’ জীবনানন্দের জন্মসাল ১৮৯৯, নিজের আটবছর বয়স থেকে এই বাড়িতেই বসবাস করেছিলেন জীবনানন্দ দাশ। দেশবিভাগের সময় পরিবারটি কলকাতায় চলে যায়। ১৯৬০ সালে জীবনানন্দ দাশ-এর পিতামহের নামাঙ্কিত পারিবারিক বাড়িটি বিক্রি হয়ে যায়, জনৈক আবদুর রাজ্জাক এটি কিনে নেন; পরে কবির সম্মানে এর নামকরণ করা হয় ‘ধানসিড়ি’। পরবর্তীতে বাংলাদেশ সরকার আবদুর রাজ্জাকের পরিবারের কাছ থেকে কিছু জমি অধিগ্রহণ করে সেখানে ‘জীবনানন্দ স্মৃতি পাঠাগার’ স্থাপন করে, এর আগে, আবদুর রাজ্জাক ছয় বিঘা জমির কিছু জমি অন্যত্র বিক্রিও করেছেন। মধ্যখানে ধানসিড়ি, ডানে স্মৃতিপাঠাগার, আর বাঁয়ে আরেকজন মালিকের বাড়ি। আমরা যেদিন বগুড়া রোডে ভ্রমণ করেছিলাম সেদিন সৌভাগ্যবশত বর্তমান মালিক আবদুর রাজ্জাকের পুত্রবধু বরিশাল ব্যাপ্টিস্ট মিশন স্কুলে’র শিক্ষিকা হাসিনা বেগমকে পেয়ে যাই। তাঁর কাছ থেকে জানা যায়, ‘সর্বানন্দভবনে’র কিছুই আর অক্ষত নেই, যে বাড়িটিতে জীবনানন্দের পরিবার বসবাস করতেন বাড়ির সেই পুরোনো কাঠামোর জায়গায় এখন নতুন বাড়ি। নতুন কাঠামো। জীবনানন্দ তাঁদের আদি বাড়ির অনেক প্রসঙ্গই তাঁর নানান লেখায়, গল্প-উপন্যাসে লিখেছেন। একটি গল্পে লিখেছিলেন, ‘চার বিঘে জমি নিয়ে বাড়িতে দু’খানা ঘর-পশ্চিম পোতায় আর দক্ষিণ পোতায়, ইলেক্ট্রিক কানেকশন আসেনি। দক্ষিণ পোতার বাড়িটা পাকা নয়, মেঝেটা মাটির মেঝে, শাল সুন্দরী গরাণের খুঁটি, আসাম থেকে আনানো হয়েছিল, এক কাকা এনেছিলেন-প্রথম বিশ্বযুদ্ধ আরম্ভ হয়নি তখন।’ জীবনানন্দের ছাত্র আবুল কালাম শামসুদ্দিন লিখেছিলেন, “বাংলো ধরণের বাড়ি-উপরে শনের চাল। বেড়া আধেক ইট আর আধেক বাঁশের।কিন্তু ভিতরে সাহিত্য-পাঠকের কাছে আশ্চর্য এক জগৎ। বই আর বই।”